《卷二·花影斋倚声集水调歌头 延平明翠阁》
清代·叶绍本

万岫夹双涧，山色亦雄哉。飞虹百尺横跨，一道石梁开。

城上孤云似练，城下孤帆似箭，顷刻涌风雷。千古战争地，回首浩歌哀。

俯孱颜，看潎漩，倚崔嵬。极目川原似画，杰构耸华榱。

剑化龙而双惊，阁闻猿而独啸，陈迹已蒿莱。与客共携手，一醉酌金罍。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。